Yhteistä maatalouspolitiikkaa koskevan sääntelyn hengen ja systematiikan mukaan (asetuksen N:o 491/2009 ensimmäinen perustelukappale) sen sijaan asetuksen N:o 491/2009 soveltamisalan osalta tämän suojan täsmälliset edellytykset ja laajuus määritetään yksinomaan saman asetuksen 118 m artiklan 1 ja 2 kohdassa. Tässä artiklassa säännellään yhtenäisesti ja yksinoikeudella sekä suojattujen alkuperänimitysten ja unionin oikeudessa suojattujen maantieteellisten merkintöjen sallimista että niiden kaupallisen käytön rajoja tai jopa kieltämistä, joten valituslautakunnan ei tarvitse soveltaa kansallisen lainsäädännön merkityksellisissä säännöissä nimenomaisesti asetettuja suojan edellytyksiä, joiden perusteella alkuperänimitykset tai maantieteelliset merkinnät oli kirjattu E-Bacchus-tietokantaan.

Jos tämä ”automaattinen” suoja perustui suoraan merkitykselliseen kansalliseen lainsäädäntöön, se ei merkinnyt välttämättä sitä, että sisämarkkinoiden harmonisointiviraston (tavaramerkit ja mallit) olisi asetuksen N:o 491/2009 nojalla noudatettava kyseisen lainsäädännön säännöksiä tai siinä säädettyjä suojan edellytyksiä. Asetuksen N:o 491/2009 118 m artiklan 1 ja 2 kohdassa käytetyissä muotoiluissa ”suojatut alkuperänimitykset” ja ”suojatut maantieteelliset merkinnät” nimittäin ainoastaan toistetaan muotoilut, joita käytetään saman asetuksen 118 n artiklassa, jossa ainoastaan viitataan E-Bacchus-tietokannassa lueteltuihin alkuperänimityksiin ja maantieteellisiin merkintöihin, mukaan lukien ne, jotka perustuvat kansalliseen lainsäädäntöön, muttei kuitenkaan määrätä kyseisen lainsäädännön merkityksellisissä säännöissä vahvistettujen suojan edellytysten soveltamisesta.

Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä annetun asetuksen N:o 1234/2007 (yhteisiä markkinajärjestelyjä koskeva asetus) muuttamisesta annetun asetuksen N:o 491/2009 118 s artiklan 1 kohdasta ilmenee, että viinien nimitykset, jotka on suojattu erityisesti viinin yhteisestä markkinajärjestelystä annetun asetuksen N:o 1493/1999 51 ja 54 artiklan mukaisesti, ovat suojattuja tämän viimeksi mainitun asetuksen mukaisesti ilman eri toimenpiteitä ja että komissio kirjaa ne asetuksen N:o 491/2009 118 n artiklassa säädettyyn rekisteriin eli E-Bacchus-tietokantaan. Siitä, että viinien nimitykset, jotka olivat suojattuja jo asetuksen N:o 1493/1999 mukaisesti, ovat suojattuja ilman eri toimenpiteitä, seuraa, että E-Bacchus-tietokantaan kirjaaminen ei ole edellytys sille, että kyseiset viinien nimitykset saavat unionin tason suojaa, koska tämä kirjaaminen on pelkästään seuraus jo olemassa olevan suojan automaattisesta siirtymisestä yhdestä sääntelyjärjestelmästä toiseen järjestelmään, eikä tämän suojan saamisen edellytys.

Yhteisön tavaramerkistä annetun asetuksen N:o 207/2009 53 artiklan 1 kohdan c alakohdan, luettuna yhdessä saman asetuksen 8 artiklan 4 kohdan kanssa, mukaan yhteisön tavaramerkki voidaan julistaa mitättömäksi muun merkin kuin tavaramerkin perusteella, jos se täyttää kumulatiivisesti neljä edellytystä: merkkiä on käytetty elinkeinotoiminnassa, sen vaikutusalue on laajempi kuin paikallinen, oikeus merkkiin on saatu sen jäsenvaltion oikeuden mukaisesti, jossa merkkiä on käytetty, ennen yhteisön tavaramerkin rekisteröintihakemuksen jättämispäivää ja merkin haltija voi tähän merkkiin liittyvän oikeuden perusteella kieltää myöhemmän tavaramerkin käyttämisen. Vaikka kaksi ensimmäistä edellytystä eli ne, jotka liittyvät kyseisen merkin käyttöön ja vaikutusalueeseen, joka ei saa olla pelkästään paikallinen, seuraavat asetuksen N:o 207/2009 8 artiklan 4 kohdan sanamuodosta itsestään ja niitä on näin ollen tulkittava unionin oikeuden valossa, sanamuodosta ”jos ja siltä osin kuin tähän merkkiin sovellettavan jäsenvaltion oikeuden mukaan” seuraa, että kaksi muuta asetuksen N:o 207/2009 8 artiklan 4 kohdan a ja b alakohdassa mainittua edellytystä ovat sellaisia asetuksessa vahvistettuja edellytyksiä, joita arvioidaan kyseiseen merkkiin sovellettavassa oikeudessa vahvistettujen arviointiperusteiden mukaan.

Kysymystä siitä, missä määrin jäsenvaltiossa suojattu merkki antaa oikeuden kieltää myöhemmän tavaramerkin käyttäminen, on arvioitava sovellettavan kansallisen oikeuden valossa. Tässä yhteydessä on huomioitava muun muassa kansallinen lainsäädäntö, johon on vedottu, ja kyseessä olevassa jäsenvaltiossa annetut tuomioistuinratkaisut. Tällä perusteella väitteen tekijän on osoitettava, että kyseinen merkki kuuluu jäsenvaltion oikeuden, johon on vedottu, soveltamisalaan ja että merkin nojalla voidaan kieltää myöhemmän tavaramerkin käyttö.

Tässä asiayhteydessä, kun kantaja on vedonnut useaan otteeseen eri todisteisiin tukeutuen kansallisen oikeuden merkityksellisiin sääntöihin, joilla säännellään alkuperänimitysten suojaa, sekä kansallisten tuomioistuinten ja viranomaisten tätä koskevaan päätöskäytäntöön ja kun valituslautakunta tai sisämarkkinoiden harmonisointivirasto (tavaramerkit ja mallit) eivät kumpikaan ole väittäneet, ettei kantaja olisi täyttänyt sille tältä osin kuuluvaa todistustaakkaa, valituslautakunnalla, kun otetaan huomioon asetuksen N:o 207/2009 76 artiklan 1 kohtaan perustuva valituslautakunnan velvollisuus tutkia tosiseikat viran puolesta ja sen huolellisuusvelvoite, ei ole oikeutta jättää huomiotta näitä todisteita ja olla soveltamatta kyseessä olevaa kansallista lainsäädäntöä sillä perusteella, että kyseisten alkuperänimitysten tai maantieteellisten merkintöjen suojaa säänneltiin yksinomaan maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä annetun asetuksen N:o 1234/2007 (yhteisiä markkinajärjestelyjä koskeva asetus) muuttamisesta annetulla asetuksella N:o 491/2009 tai että se kuului unionin yksinomaiseen toimivaltaan.

Tämä valituslautakunnan lähestymistapa perustuu nimittäin asetuksen N:o 207/2009 53 artiklan 1 kohdan c alakohdan, luettuna yhdessä sen 8 artiklan 4 kohdan kanssa, ja saman asetuksen 53 artiklan 2 kohdan d alakohdan ulottuvuuden ilmeisen virheelliseen tulkintaan, minkä vuoksi valituslautakunnan päätös on lainvastainen.

(ks. 46–49 kohta)